**IV чарәк**

**Дәрисниң номери: 61**

**Дәрисниң мавзуси: Нәти**җ**ә дәрис. Течлиқ вә разимәнлик – әң муһим сәясий қәдрийәт.**

**1. Мәхсити:** Бу дәристә сиз мәтиндә көтирилгән иҗтимаий – сәясий мәсилини тәһлил қилиш арқилиқ, асасий ойни ениқлап язисиз.

2. Мавзуға бағлиқ җүмлиләр йезиш арқилиқ тиниш бәлгүләрниң қоюлуш сәвәвини чүшәндүрүң.

**1-тапшурма**

Дәрисликтә 133 – бәттә берилгән мәтинни диққәт қилип оқуп чиқиң. Мәтиндә көтирилгән иҗтимаий – сәясий мәсилини тәһлил қилиш арқилиқ, асасий ойни ениқлап, қисқичә қилип чүшинигиңизни йезиң.

**2-тапшурма**

Берилгән җүмлиләрни көчирип йезип, тиниш бәлгүлирини ениқлаң. 2-3 тиниш бәлгүниң қоюлуш сәвәвини чүшәндүрүң.

Қазақстан хәлқи Ассамблеяси — течлиқ, бирлик, әркинлик туғи.

Һәммимиз яхши билимиз, мустәқилликниң дәсләпки жиллири озуқ – түлүк, кийим –кечәк, күндилик турмушқа керәклик барлиқ нәрсиләрдин айрилип, хәлқимиз еғир әһвалға дучар болди. Йеза егилигигә керәклик техника, мал – мүлүк, шәһәрләрдә айрим карханилар хусусийлаштурулди. Хәлиқниң аң – сәвийәсини турмуш еғирчилиғи егиләшкә башлиди. Әсирләр бойи арман қилип, қолумизға кәлгән мустәқилликни асраш, Қазақстан хәлқини ихтисадий еғир әһвалдин қутулдуруш вә течлиқни сақлап қелиш үчүн Президентимиз Нурсултан Әбиш оғли Назарбаев бар күчини селип, бу вақитлиқ қийинчилиқ екәнлигини хәлиққә чүшәндүрди. Еғирчилиқтин тез арида чиқиш йолини издиди.

Дөләт рәһбири 1995 – жили Қазақстанда истиқамәт қиливатқан барлиқ милләтләр вәкиллириниң бешини қошуш мәхситидә Қазақстан хәлқи Ассамблеясини қуруш тоғрилиқ Пәрманни имзалиди. Дөләт рәһбириниң тоғра ички вә сиртқи сәясити нәтиҗисидә ҚХА бузулмас күчкә егә болди. Шуниңдин буян бир әл, бир мәхсәт, бир хәлиқ вә бир келәчәк болуп яшаватимиз. ҚХА Қазақстанда истиқамәт қилидиған барлиқ милләтләргә өз мәдәнийити, урпи – адәт, әнъәнилирини тәрәққий әткүзүп, өз тарихини үгинишкә әркин йол ечип бәрди. Бу Президентимиз Нурсултан Әбиш оғли Назарбаевниң Қазақстанда 130дин ошуқ милләт вәкилидин тәркип тапқан хәлиқниң бирлиги билән разимәнлигини сақлап қелиштики чоң утуғи.

**(«Уйғур авази» гезити. апрель, 2015-ж)**

**3-тапшурма**

Тиниш бәлгүлирини қоюп, җүмлиләрни көчирип йезиң.

Бүгүнки күндә Қазақстан Җумһурийитидә билим бериш системисини тәрәққий әткүзүшкә зор диққәт бөлүнмәктә. Президентимиз Н.Ә.Назарбаев зор стартегиялик әһмийәткә егә Қазақстан – 2050 Мәктүбидә Қазақстанниң парлақ келәчиги барлиқ қазақстаниқларниң чоңқур билими вә әстаидил әмгигә асаслинидиған болиду дегән ғайини алға сүрди.

Билим елиш – адәмниң дунияни тонуп – билишидә адәмниң шәхс сүпитидә шәкиллинишигә зор тәсир йәткүзиду. Билим елиш адәм һаятида наһайити муһим роль ойнайду. Даналиримиз Билимлик әлниң көз нури дәп бекар ейтмиған болса керәк.

**Әкси бағлиниш:** орунланған тапшурмини электронлуқ почта яки «WhatsApp» мобильлиқ қошумчиси арқилиқ әвәтиң.

**Түзгүчи:** №153-мәктәп-гимназияниң уйғур тили вә әдәбияти

пәни муәллими Илиева Ранигул Тлывалдиновна.

Алмута шәһәрлик Билим Башқармисиға

қарашлиқ ББЙТШИММниң қоллап – қувәтлиши

билән тәйярланди.