**IV чарәк**

**Дәрисниң номери: 64**

**Дәрисниң мавзуси: Тил гөзәллиги вә мәдәнийәт**

**1.** **Мәхсити:** Бу дәристә сиз мәтиндә көтирилгән иҗтимаий – сәясий мәсилини тәһлил қилиш арқилиқ, асасий ойни ениқлап язисиз.

2. Мәтинни диққәт қилип оқуп чиқип, асасий ойни ениқлаң, көтирилгән мәсилигә баһа берип, мәлуматларни қайта ишләң.

**1-тапшурма**

Дәрисликтә 141 – 142 – бәтләрдә берилгән мәтинни диққәт қилип оқуп чиқиң. Мәтиндә көтирилгән иҗтимаий – сәясий мәсилини тәһлил қилиш арқилиқ, асасий ойни ениқлап, чүшинигиңизни қисқичә қилип йезиң.

**2-тапшурма**

Мәтиндә берилгән мәлуматлардин өзиңизниң сөзләш мәдәнийитигә бағлиқ бәлгүләрни ениқлап, (улар мәтиндә курсив һәрипләр арқилиқ берилгән) төвәндики үлгә бойичә йезип көрүң:

Үлгә:

|  |  |  |
| --- | --- | --- |
| **Маңа хас бәлгүләр:** | **Маңа ят бәлгүләр:** | **Мән үгинишни халиған бәлгүләр:** |
| Пикирниң ениқлиғи, сөһбәттә очуқ – йоруқ, ... | Раст– ялғанни арилаштуруп сөзләш, ... | Азадә параңлишиш, ... |

**3-тапшурма**

Төвәндики тил, сөз һәққидики мақалларни давамлаштуруң. Мақалларда қандақ бәдиий васитиләрни байқидиңиз, тәһлил қилиң:

Яхши киши байқап сөзләр, ...  
Көз йәтмигән йәргә, ...

Һүнәрвәнниң қоли алтун...

Яхши сөз ташни яриду ,...

**4-тапшурма**

Хелил Һәмраев қәлимигә мәнсүп төвәндики шеирни ипадилик оқуң, шеирдики тәсвирий васитиләрни ениқлап, бәдиий тәһлил қилиң. Тиниш бәлгүлириниң қоюлуш алаһидилигигә көңүл бөлүң.

**Ана тилим – һаятлиғим**

Ана тилим һаятлиғим байриғим,  
Шу байрақтин билиниду барлиғим.  
У қанчилик көтирилсә бүйүккә,  
Кәңийиду мениң яшар яйлиғим.

Ана тилим өргә учар қанитим,  
Аңа бағлиқ мениң өмүр саатим.  
У қанчилик пәрваз қилса узаққа,  
Йилтиз тартип шақирайду иҗатим.

Ана тилим, җанан тилим, җан тилим,

Ана сүти билән киргән нан тилим.  
Күйләп дайим достлуқ билән әрикни,  
Яңрап турған шаир тилим, шан тилим.

Тилимға яр Садир палван надаси,  
Аманисаханниң муқам наваси.  
Улуқ шаир Билал Назим қәлимидин,  
Қәд көтәргән униң нурғун җираси.

Шу җирадин еқип кәлгән булақ мән,  
Қәйсәр Назук ейтқан отлуқ қошақ мән.  
Ялқунлитип устаз Билал ғәзилин,  
Жут бағрида йенип турған чирақ мән.

Ана тилим, гөзәлликниң ачқучи,  
Тилсимат у қәлбимгә нур чачқучи,  
Шу нур мени, гөзәлликә ашиқ қип,  
Илһамимниң салютлирин атқучи.

Ана тилим тириклигим тиригим,  
Шу тирәктин мәдәтлинәр жүригим.  
Достлар тили байлиғидин бәһри еп,  
Қанатлинип улғийиду тилигим.

**Әкси бағлиниш:** орунланған тапшурмини электронлуқ почта яки «WhatsApp» мобильлиқ қошумчиси арқилиқ әвәтиң.

**Түзгүчи:** №153-мәктәп-гимназияниң уйғур тили вә әдәбияти

пәни муәллими Илиева Ранигул Тлывалдиновна.

Алмута шәһәрлик Билим Башқармисиға

қарашлиқ ББЙТШИММниң қоллап – қувәтлиши

билән тәйярланди.